
In vivo diagnosztika alkalmazása a photodynamiás terápia hatékonyságának lemérésére

Bevezetés: A prekarcinogén aktinikus/solaris keratosisal (AK) jelentkező betegek száma világszerte nő. Az UV fény karcinogén hatása okán, a súlyosan fénykárosodott bőrön klinikailag nehéz megítélni az AK-ok számát, elkülöníteni a lézionális és nem lézionális bőrterületeket, ezért a teljes bőrfelület kezelésre a legalkalmasabbak a filed (mező) terápiák (fotodinámiás terápia (PDT), 5- fluorouracil, imiquimod). A kezelések hatékonyságának, az ismétlések szükségességének lemérésére in vivo képalkotó technikák hasznosnak ígérkeznek.
Cél: Vizsgálatunkban össze kívántuk hasonlítani a klinikai konvencionális 2D fotókat és az Antera 3D kamera képeinek alkalmazhatóságát a PDT-vel kezelt betegek követésében.
Módszerek: A vizsgálat önkéntes multiplex AK-vel rendelkező betegek bevonásával végeztük, akiknek az érintett bőrfelületéről (10 fej 5 kézhát) konvencionális 2D és Antera kamerával 3D fotó készült PDT kezelés előtt és kezelés utáni 1-7 hónapos idő leteltével. A betegség rizikótényezőire és napfényvédelemre vonatkozóan kérdőív felvételére is sor került. A Miravex-Antera 3D kamera több LED lámpa segítségével hoz létre képet a bőrről, mely szoftver segítségével analizálható. A rendszer lehetőséget nyújt a bőr hemoglobin és melanin tartalom változásának nyomon követesére, valamint 3D képalkotásával a ráncok mélysége, textura, pórusok és volumen is elemezhető. Az eredményeket statisztikailag értékeltük.
Eredmények: A konvencionális fotókon is jól látható az AK eltűnése és a bőr egyneműbbé, simábbá válása, de ez nehezen számszerűsíthető. Az Antera 3D kamerával a PDT kezelés után a hemoglobin koncentráció elemzése nem mutatott szignifikáns különbséget, viszont a melanin pigmentáció szignifikáns különbségei számszerűen mutatják a bőr pigmentáció homogenitását a mezőkezelés után. A terápia bőrfiatalító hatását a ráncok mélységének szignifikáns csökkenése reprezentálja. Konklúzió: Az Antera 3D kamera hasznosnak ígérkezik a mező karcinogenitással érintett betegek objektív követésében. Az in vivo képalkotás a jelenlegi eszközökkel meglehetősen időigényes, de a technológiai fejlesztésekkel a jövő klinikusai számára ígéretesebb segítséget fognak jelenteni.



